Jakkemerker ble spredt i stort antall i regi av Solkom. Det såkalte «FNL-merket» var det vanligste.**Solidaritetskomiteen for Vietnam**, i dagligtale ofte omtalt i kortformen **Solkom**, var en norsk organisasjon som arbeidet for å støtte FNL i Vietnamkrigen.

Organisasjonen ble opprettet i desember 1965, men opplevde fra 1967 av en radikalisering der slagord om *Fred nå!*, ble erstattet med slagord om *Seier for FNL!* Dette førte i 1968 til en avskalling som startet Vietnam-bevegelsen i Norge.

Solidaritetskomiteen forble likevel den sterkeste delen av bevegelsen mot den amerikanske krigføringen i Vietnam. Alt i 1970 hadde Solkom 64 aktive grupper. I årene fra 1967 til 1975 ble det etablert FNL-grupper på minst 117 steder. Aktiviteten var preget av ungdom, og gruppene ofte etablert i tilknytning til skoler og læresteder. Det innebar at etablerte grupper ofte ble lagt ned, og nye enda oftere opprettet. Den viktigste kraften bak komiteen var SUF(m-l), senere AKP(m-l).

I 1968 vedtok Solkom følgende politiske grunnlag for organisasjonen:

* USA ut av Vietnam
* Full støtte til FNL
* Bekjemp USA-imperialismen
* Norge ut av NATO

Solkom utga medlemsbladet *FNL i Norge* og det eksterne tidsskriftet *For Vietnam*. Dette ble solgt på stands på gater og torg. Det ble arrangert såkalte «Vietnam-uker» med konsentrert aktivitet vår og høst, og det ble mobilisert til demonstrasjoner mot USAs krigføring. Aktiviteten var også inspirert av erfaringene fra Sverige, der De förenade FNL-grupperna kunne vise til stor framgang.

I årene 1971 – 1972 la EEC-striden beslag på mye av engasjementet og arbeidskapasiteten på norsk venstreside. Likevel vokste Solkom i årene fram mot amerikanernes Vietnam-nederlag:

|  |  |  |  |  |  |
| --- | --- | --- | --- | --- | --- |
| **Utviklingen av organisasjonen** | **1969** | **1970** | **1971** | **1972** | **1973** |
| Totalt antall FNL-grupper | 44 | 64 | 74 | 74 | 76 |
| Steder m. aktivitet i Vietnam-uka | V24/H46 | V67/H55 | V55 | V55 | >100 |
|
| **Oppslutning i demonstrasjoner**  |  |  |  |  |  |
| Oslo | 2000 | 1200 | 3000 | --- | 7500 |
| Bergen | 500 | 1000 | --- | --- | 1500 |
| Trondheim | 250 | 300 | 800 | --- | 900 |
|

1. mai 1975 jublet 8000 vietnamaktivister i Oslo etter USAs definitive Indokina-nederlag. To uker senere arrangerte Solkom festmøte og feiret med mer enn 1000 frammøtte i Arbeidersamfunnets hus. Men etter USAs nederlag ble mye av grunnlaget for komiteens arbeid endret. Solidaritetskomiteen ble oppløst i desember 1977, dels på grunn av Vietnams stadig sterkere bånd til Sovjet.

Litteratur
----------

* James Godbolt: *Den norske vietnambevegelsen*, Unipub (2010) ISBN 978-82-7477-444-5

Referanser og fotnoter
----------------------

1. 1 2  Organisasjons-tallene i tabellen er hentet fra James Godbolt: *Den norske vietnambevegelsen*, Side 222 - 226. Unipub (2010) ISBN 978-82-7477-444-5
2. ↑  V = vår, H = høst
3. ↑  I desember 72 - januar 73
4. ↑  Demonstrasjons-tallene i tabellen er hentet fra Terje Tvedt (red): *(ml)*, side 218. Ad Notam forlag, Oslo (1989) ISBN 82-417-0023-7 - fra fotnotene til Torstein Hjellums artikkel *Opprøret mot de etablerte partiene og ml-bevegelsens framvekst*. Han baserer seg bl. a. på *For Vietnam* nr. 4 1969, nr. 1 og 3 1970.
5. ↑  I 1973 var det også tog i Odda (600), Ålesund (600), Sauda (200) og Bodø (100).
6. ↑  I Oslo i 1971 hadde Solkom og Vietnambevegelsen fellesarrangement
7. ↑  I Oslo i 1973 var det fellesarrangement med Samorg som arrangør.
8. ↑  Side 152, Hans Petter Sjøli: *Mao, min Mao*, Cappelen (2005) ISBN 82-02-23353-4